เราชนะเปิดให้คนอกหักลงทะเบียนทบทวนสิทธิได้แล้ว
โครงการเราชนะเปิดให้คนอกหักลงทะเบียนทบทวนสิทธิ แต่ต้องยอมรับคำตัดสินว่าถือเป็นสิ้นสุด
8 ก.พ. 2564

วันที่ 8 ก.พ. 2564 www.เราชนะ.com เปิดให้ผู้ลงทะเบียนโครงการเราชนะเพื่อรับเงินเยียวยา 7,000 บาท แต่ไม่ผ่านสิทธิ ให้สามารถลงทะเบียนทบทวนสิทธิได้แล้ว
อย่างไรก็ตาม ผู้ลงทะเบียนทบทวนสิทธิต้องยินยอมและรับทราบว่า ผลการพิจารณาของกระทรวงการคลังในกระบวนการทบทวนสิทธิถือเป็นสิ้นสุด
ทั้งนี้กลุ่มผู้มีแอปพลิเคชัน เป๋าตัง จำนวนประมาณ 16-17 ล้านคน ที่ลงทะเบียนโครงการเราชนะ มีผู้ผ่านสิทธิ 8.3 ล้านคน ดังนั้นคนที่ไม่ผ่านสิทธิหากต้องการทบทวนสิทธิก็สามารถทำได้
นอกจากนี้ ในวันที่ 8 ก.พ. 2564 ยังเป็นวันแรกที่ให้ผู้ลงทะเบียนที่ไม่ใช่ผู้มีสวัสดิการ และไม่มีแอปพลิเคชัน เป๋าตัง ที่มาลงทะเบียนโครงการเราชนะแล้วประมาณ 10 ล้านคน สามารถเข้าตรวจสอบสิทธิว่าจะได้รับเงิน 7,000 บาท หรือไม่ หากไม่ได้สิทธิก็สามารถทบทวนสิทธิได้เช่นกัน
สำหรับกลุ่มตกหล่นที่ไม่มีโทรศัพท์สมาร์ทโฟน บัตรประชาชนรุ่นเก่าไม่มีเลขหลังบัตร หรือ มีปัญหาอื่นๆ ที่ไม่สามารถลงทะเบียนผ่าน www.เราชนะ.com ได้นั้น กระทรวงการคลังจะให้ลงทะเบียนผ่านธนาคารของรัฐคือ ธนาคารกรุงไทย ธนาคารออมสิน และธนาคารเพื่อการเกษตรและสหกรณ์การเกษตร (ธ.ก.ส.) ในวันที่ 15 ก.พ. 2564 แต่ยังไม่เปิดเผยรายละเอียดว่าจะรับเงิน 7,000 บาท ด้วยวิธีการใด